KIRJALLINEN KYSYMYS E-0148/02

esittäjä(t): Erik Meijer (GUE/NGL) komissiolle

(1. helmikuuta 2002)

Aihe: Julkisia hankintoja koskevien yhteisön säännösten toteuttamisen rajoitukset julkisen ja yksityisen sektorin yhteistyössä

1. Onko komissio tietoinen Alankomaiden Noord-Brabantin maakuntahallituksen 18. tammikuuta 2002 vahvistamasta yhteistyösopimuksesta, jonka se teki Noord-Brabantse Christelijke Boerenbondin (kristillinen Pohjois-Brabantin maanviljelijöiden liitto) kanssa, ja jossa mukaan nämä perustavat julkisen ja yksityisen sektorin yhteistyönä puutarhaviljelyn kehittämiseen erikoistuneen yrityksen?

2. Sovelletaanko komission mukaan viranomaisia koskevia yhteisön säännöksiä julkisista hankinnoista joilla pyritään varmistamaan yhtäläiset oikeudet kilpaileville yrityksille myönnettäessä sopimuksia kolmansille osapuolille jos viranomaiset eivät toimi itsenäisesti, vaan yhtenä oikeushenkilönä, eli viranomaisten lisäksi osanottajana on yksi tai useampi vakituinen yksityinen kumppani?

3. Mitä mahdollisuuksia tarjoaa kysymyksessä 2 tarkoitettu julkisen ja yksityisen sektorin yhteistyön muoto siihen, että tietylle tähän yhteistyöhön osallistuvalle yritykselle myönnetään sopimus, ilman että kolmansille osapuolille järjestetään avoin kilpailu, mikä olisi omiaan lisäämään julkisen ja yksityisen sektorin yhteistyön soveltamista yhteisön säännösten kiertämisen muotona? Onko mitään eroa sillä, onko julkisen ja yksityisen sektorin yhteistyöprojektista julkisen sektorin vastuulla joko enemmän tai vähemmän kuin 50 prosenttia?

4. Käyttävätkö Alankomaiden lisäksi muidenkin jäsenvaltioiden viranomaiset julkisen ja yksityisen sektorin yhteistyötä keinona lisätä omaa valinnan vapauttaan? Käytetäänkö sitä enemmän vai vähemmän kuin Alankomaissa?

5. Voiko komissio selventää liittyen kysymykseen onko käsite julkinen laitos julkisen ja yksityisen sektorin yhteistyössä todella ratkaisevan tärkeä, mihin kysymykseen ei vastattu ulkopuolisten asiantuntijoiden puutarhaviljelyn kehittämiseen erikoistuneen yrityksen perustamista koskevassa neuvoa-antavassa kirjeessä mitä yleisiä määräyksiä sovelletaan ja miten olennaisia ne ovat tässä nimenomaisessa tapauksessa?

6. Katsooko komissio, että tässä kysymyksessä mainitun puutarhaviljelyn kehittämiseen perustetun yrityksen pitää seurata julkisia hankintoja koskevia määräyksiä yhteisön direktiivien mukaisesti, vai onko tämä järjestö täysin vapaa määrittelemään oman työskentelytapansa?

Frederik Bolkesteinin komission puolesta antama vastaus

(8. maaliskuuta 2002)

Komissio ei ole ollut tietoinen siitä, että Alankomaiden Noord-Brabantin maakuntahallitus on tehnyt Noord-Brabantin kristillisen maanviljelijöiden liiton kanssa 18. tammikuuta 2002 yhteistyösopimuksen, jonka tarkoituksena on perustaa julkisen ja yksityisen sektorin yhteinen puutarhaviljelyn kehittämiseen erikoistunut yritys.

Euroopan yhteisön julkisista hankinnoista annetuissa direktiiveissä ei säädetä, että tällaisista sopimuksista olisi ilmoitettava komissiolle.

Komissio ei voi vastata arvoisan parlamentin jäsenen esittämiin kysymyksiin, ennen kuin se on tarkastellut yksityiskohtaisesti kyseistä yhteistyösopimusta.

Komissio pyytää Alankomaiden viranomaisia toimittamaan kopion sopimuksesta, jotta asian oikeudellista tilannetta voidaan arvioida yhteisön julkisista hankkinnoista annetut direktiivit huomioon ottaen.